Pholiotina vestita

Pholiotina vestita Bolbitiaceae familiako onddo espezie bat da. Itxura ederrekoa da, ezohikoa bere generoko espezieetan, kapelaren ertzak errezelaren soberakin apendikulatuak dituelako.

Sinonimoak: Agaricus vestitus, Naucoria vestita, Derminus vestitus, Conocybe vestita, Pholiota vestita.

 Deskribapena 
Kapela: 1 eta 3 cm bitarteko diametrokoa, hemisferikoa hasieran, gero ganbiletik lau-ganbilera, guztiz ez da inoiz lautzen. Kapelaren azala errugulosa edo krespatua, itxura lehorrekoa, okre kolorekoa orokorrean erdigunea apur bat nabarmenduagoa eta ilunagoa du, baina hezetasun mailaren arabera tonu lehoi kolorekoak izan ditzake, edo horixkak lehorra badago. Maluta formako errezel hondarrak izaten ditu, batez ere ale gazteetan, ertzean apendikulatuta gelditzen dira, basidiomari itxura ederra emanez.

Orriak: Adnatuak, sabeldun samarrak, eta orritxoekin, hasieran okre-horixka kolorekoak, gero okre kolorekoak eta okre-burdin kolorekoak espora-jalkinaren ondoren. Oro har, gainerakoa baino argiagoa ertza.

Hanka: Luzanga kapelaren diametroarekiko, eta 5 cm arteko luzera har dezake, zilindrikoa, fistulosoa edo barnehutsa, hasieran kolore zurixkakoa, baina laster marroia, fibrilosoa, malutez apaindua gaztetan, zahartzean desagertzeko joerarekin.

Haragia: Urria eta mehea, garrantzi gutxikoa, okre antzeko kolorekoa usain eta zapore nabarmenik gabea.

Etimologia: Conocybe terminoa grekotik dator, konoa esan nahi duen "cono" hitzetik eta burua, kasko konikoa, esan nahi duen "cybe" hitzetik.

 Jangarritasuna 
Interes gastronomikorik gabea.

 Nahasketa arriskua 
Conocybe appendiculata delakoak ere antzeko itxura du, mikroskopikoarekin erraz bereizten dira. Badira Pholiota batzuk antzeko itxurarekin, baina handiagoak dira.

 Sasoia eta lekua 
Udatik hasita, baina batez ere udazkenean. Normalean bakartuta edo talde txikitan agertzen da eta arrarotzat sailkatu beharreko espeziea da. Lurzoru higrofiloetan eta nutrienteetan aberatsak direnetan, normalean hostozabalen azpian.

 Banaketa eremua 
Columbia Britainiarra, Europa.

 Erreferentziak 

 Kanpo estekak 

Kategoria:Pholiotina
Kategoria:Kanadako onddoak
Kategoria:Europako onddoak